DIT was die immergroen Neil Diamond wat in sy lied It’s a Beautiful Noise skryf oor die straatgeluide van die stad wat hom fassineer. Uiteindelik kan geraas oorverdowend word. Gordon Hempton skryf in sy boek, One Square Inch of Silence, dat goeie dinge kom in die stil tye van mens se lewe, dinge soos studie, gebed, musiek, meditasie.
Dit is dalk die binnekamer waarna Jesus in Sy lering oor gebed in Matteus 6:6 verwys. Gaan en maak die deur toe, sluit jou ‘n oomblik af waar net jy met jouself en jou God besig is.
Ken ons hierdie stilword tye? Of sit ons en wag vir die volgende geluid van die selfoon wat vertel van ‘n boodskap wat van êrens af na ons toe biep? Is ons so gewoond aan die geraas om ons, dat ons nie meer kan afskakel nie?
Jesus praat van “afskakel” in Johannes 15:4 as hy sê dat Sy volgelinge in Hom moet bly. Hierdie bly in Jesus is ’n lewenslange proses. Iemand het aan Gustave Doré, wat ten nouste betrokke is by Spielberg, Katzenberg en Geffen se Dreamworks-span, ’n skildery van Jesus gegee wat deur een van sy studente gemaak is. Hy het Doré gevra om kommentaar daarop te lewer.
Uiteindelik het Doré dit aan die student teruggegee met die woorde: “If you loved Him more, you would have painted Him better.”
Al manier hoe jy Jesus beter sal kan uitleef – hoe jy ’n “klein Christus,” (Jesus se hande en voete in die wêreld) kan wees – is om Hom meer lief te hê, en jy sal Hom meer liefhê as jy meer tyd saam met Hom deurbring. Lees sy Woord, praat met Hom en geniet Sy teenwoordigheid. Maak tyd in elke dag vir Hom.
Skryf hierdie tyd in jou dagboek neer, of skryf daar “God”. Goeie dinge kom in die stil tye in mens se lewe - die tye saam met God. Ken jy sulke tye?